L-iskema ta’ Garanzija għaż-Żgħażagħ ġiet estiża għal ftit inqas minn tliet miljun ewro, bil-għan li tindirizza mal-2,000 żagħżugħ u żagħżugħa li qegħdin fir-riskju li jkunu mingħajr xogħol u taħriġ u mingħajr edukazzjoni. Iċ-chairperson ta’ Jobs+, Clyde Caruana spjega li l-istudenti li ma jgħaddux mill-eżamijiet tas-SEC, se jkollhom l-opportunità li jingħataw lezzjonijiet ta’ reviżjoni bla ħlas biex f’Settembru jagħmlu l-eżami riparatorju. L-estensjoni tal-programm tindirizza wkoll lill-istudenti li ma jagħmlux l-eżamijiet. Il-Ministru tal-Edukazzjoni, Evarist Bartolo qal li b’differenza għal pajjiżi oħra bħal Greċja, Spanja u l-Italja fejn nofs iż-żgħażagħ tagħhom jinsabu mingħajr impjieg, il-priorità tal-Gvern hi li iktar żgħażagħ ikomplu jistudjaw jew fid-dinja tat-taħriġ.